27.4.2023
SK
Úradný vestník Európskej únie
C 146/57
4.
Konkrétne pripomienky 4.1.
Keďže sa navrhuje, aby sa plány čistých primárnych výdavkov stali hlavným parametrom hodnotenia, EHSV zdôrazňuje, že je potrebné mať jasné a transparentné pravidlá výpočtu primárnych výdavkov.
Diskrečné príjmové opatrenia, ako aj cyklické výdavky na nezamestnanosť sa preto musia objektívne a jasne vymedziť na základe dohody všetkých členských štátov.
4.2.
Hoci vylúčenie cyklických výdavkov na nezamestnanosť v plánoch výdavkov môže byť pochopiteľné, nesmie členským štátom brániť v uspokojovaní akejkoľvek potreby zlepšiť fungovanie trhu práce s cieľom znížiť štrukturálnu nezamestnanosť, keďže takéto náklady, aj keď nie sú vylúčené, môžu strednodobo podstatne zvýšiť rast a zamestnanosť, čím sa zlepší udržateľnosť dlhu.
Zároveň je strednodobo potrebné podporovať dobré pracovné podmienky.
Je dôležité, aby pravidlá boli jasné a spoľahlivé a aby zabezpečili, že členské štáty neuplatňujú žiadnu formu „kreatívneho účtovníctva“.
4.3.
EHSV víta skutočnosť, že zvýšená kvalita a väčšie množstvo verejných investícií sa uvádzajú ako faktor na zváženie v procese dosahovania udržateľnosti dlhovej služby.
Okrem toho víta predĺženie postupu úprav, ktoré sa môže udeliť najviac na tri roky, za predpokladu, že členské štáty podporia svoje plány súborom reforiem a investícií na podporu udržateľného rastu a udržateľnosti dlhovej služby.
4.4.
Na dosiahnutie klimatických cieľov EÚ treba úplne prepracovať kapitálový základ a rozšíriť verejné a súkromné investície.
V minulosti EHSV vyzval na zavedenie zlatého pravidla pre verejné investície na zabezpečenie odstránenia obrovského nedostatku investícií.
To nie je súčasťou návrhu Komisie.
Ten však zahŕňa dôležité prvky na posilnenie verejných investícií.
V skutočnosti však nie je možné vyčísliť verejné investície, ktoré sa vytvoria, keďže veľa bude závisieť od rokovaní medzi Komisiou a členskými štátmi o fiškálno-štrukturálnych plánoch.
EHSV preto zdôrazňuje, že môžu byť potrebné ďalšie iniciatívy na zabezpečenie toho, aby sa mobilizoval dostatočný súkromný a verejný kapitál na ekologickú transformáciu a sociálnu súdržnosť.
4.5.
Z dôvodu prístupu založeného na rizikách, ktorý navrhuje Európska komisia, sa analýza udržateľnosti dlhovej služby stane v budúcom rámci správy hospodárskych záležitostí EÚ kľúčovou.
EHSV poukazuje na to, že nastavenie podrobností analýzy udržateľnosti dlhovej služby vrátane toho, či do nej zahrnúť riziká súvisiace s klímou alebo nie, je vysoko politickou otázkou, o ktorej by sa malo dôkladne diskutovať s príslušnými zainteresovanými stranami.
O konečných parametroch tejto analýzy sa musí rozhodnúť demokratickým a transparentným spôsobom.
Nezávislé fiškálne inštitúcie by mohli zohrať dôležitú úlohu pri posudzovaní vhodnosti základných predpokladov tým, že sa zapoja do diskusie a poskytnú informácie národným parlamentom.
4.6.
Na zabezpečenie transparentnosti a uľahčenie účinného monitorovania vykonávania strednodobých fiškálnoštrukturálnych plánov musia členské štáty predkladať výročné správy o pokroku a podrobne opisovať stav vykonávania reforiem a investícií.
Tieto správy a hodnotenia vykonané Komisiou a Radou v súvislosti s ročným dohľadom by sa mali sprístupniť verejnosti.
4.7.
EHSV sa domnieva, že zámer venovať zvýšenú pozornosť premenným súvisiacim s tokom v rámci postupu pri makroekonomickej nerovnováhe sa musí špecifikovať a vyčísliť v nasledujúcich krokoch reformy správy hospodárskych záležitostí, aby bol tento postup symetrický, funkčný a transparentný.
4.8.
EHSV zdôrazňuje, že je dôležité stanoviť a vyvinúť vhodný proces prvého skríningu nerovnováh v správe o mechanizme varovania a určiť, či sa nerovnováhy vyskytujú v hĺbkových preskúmaniach.
Odporúčania by sa mali posúdiť s ohľadom na hybné sily európskeho rastu a ich vplyv na hospodársky rozvoj.
Treba podrobne uviesť zmysel potreby výhľadovejšieho dohľadu s cieľom rýchlo odhaliť a vyriešiť vznikajúce nerovnováhy.
4.9.
EHSV zdôrazňuje význam prísnych pravidiel schopných fungovať v meniacich sa hospodárskych podmienkach a potrebu záväzku a zodpovednosti členských štátov.
S cieľom zvýšiť investície a úrovne produktivity v celej EÚ sa reforma fiškálneho rámca nesmie odkladať.